
Informācija plašsaziņas līdzekļiem

2017. gada 19. decembrī

„Dzimis es jūrmalā,

Laiva mans šūpulis.”

„Sindōn ma rāndas,

Lōja min āl.”
Paulīne Kļaviņa, lībiešu valodā
Lai koptu un saglabātu lībiešu tradicionālo kultūru, godam sagaidītu lībiešu sabiedriskās darbinieces, dzejnieces un valodas teicējas Paulīnes Kļaviņas 100. jubileju, kas iekrīt Latvijas valsts simtagades kulminācijas gadā — 2018., biedrība „Mazirbes draugu kopa” ar valsts atbalstu īsteno īpašu projektu.
Paulīne Kļaviņa (19.01.1918.–02.09.2001.) bija viena no lībiešu valodas nesējām - ierunājusi tekstus lībiešu valodā, stāstot par savu dzimto sētu Vaides ciemā, tradīcijām lībiešu ciemos, rakstījusi dzejas lībiešu valodā un bijusi savas tradicionālās kultūras kopēja. Dzimtajās Vaides „Ozolnieku” mājās izveidojusi plašu iedzīves priekšmetu, zvejas un darbarīku kolekciju, kas tagad apskatāma Latvijas Etnogrāfiskajā brīvdabas muzejā un Kolkas lībiešu centrā. P.Kļaviņa bija arī viena no lībiešu dziesmu ansambļa „Līvlist” dibinātājām un ilggadējām dziedātājām, lībiešu valodas teicēja daudziem somu, igauņu, latviešu un citiem zinātniekiem, interesentiem.
„Lībiešu valodas teicēju, kas valodu lietoja savā bērnībā, kā vienīgo valodu, mūsu vidū gandrīz nav. Katrs ierunāts vārds ir saglabājams un nododams interesentu lietošanai kā mūsu Latvijas tradicionālās kultūras dārgakmens,” projekta īpašo būtību raksturo biedrības „Mazirbes draugu kopa” valdes locekle, projekta vadītāja Lilita Kalnāja, uzsverot, ka tādēļ projekta ietvaros paredzēts izdot īpašu bukletu, lai 2018. gada 19. janvārī, Paulīnes Kļaviņas 100. dzimšanas dienā, varam atvērt jauno skaņu ierakstu.

Biedrība no 2017.gada jūnija Rīgas skaņu ieraksta studijā veikusi P.Kļaviņas lībiešu valodas ieraksta digitalizēšanu, lībiešu valodā teksta pierakstu, tekstu tulkojumu latviešu valodā un ierakstījusi P.Kļaviņas dzeju, kuras lasījumus veica Dagmāra Ziemele un Zoja Sīle, kā arī sagatavojusi CD ar lībiešu valodas ierakstu, dzejas lasījumiem un ansambļa “Līvlist” dziesmu. Sagatavots ir arī bukleta teksta materiāls, CD un bukleta maketa mākslinieciskais noformējums, ko izpildīja māksliniece Iveta Putniņa, tiražēts CD izdevums.

Projekts tiek īstenots ar Kultūras ministrijas, Latvijas nacionālā kultūras centra un Valsts Kultūrkapitāla fonda atbalstu.

Informācija:

Biedrības valdes locekle

Lilita Kalnāja, mob.tel.29237185

Lilita.Kalnaja@gmail.com
Pielikumā:  1.CD mākslinieciskais noformējums un 2. Bukleta vāka mākslinieciskais noformējums

